               EIROPAS KOMISIJA
            Briselē, 7.6.2022
            COM(2022) 257 final
            2022/0174(NLE)

            Priekšlikums
            PADOMES LĒMUMS
            par to, lai Eiropas Savienības vārdā noslēgtu nolīgumu par grozījumiem specifisko saistību grafikos saskaņā ar Vispārējo vienošanos par pakalpojumu tirdzniecību ar mērķi tajos iekļaut 1. pielikumu 2021. gada 2. decembra Deklarācijā par sarunu noslēgšanu par iekšzemes regulējumu pakalpojumu jomā

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  Vispārējās vienošanās par pakalpojumu tirdzniecību (GATS) VI pantā ir iekļautas pilnvaras izstrādāt vajadzīgās disciplīnas, lai nodrošinātu, ka pasākumi, kas saistīti ar kvalifikācijas prasībām un procedūrām, tehniskajiem standartiem un licencēšanas prasībām, nerada nevajadzīgus šķēršļus pakalpojumu tirdzniecībai. Pasaules Tirdzniecības organizācijas (PTO) dalībvalstis jau daudzus gadus ir risinājušas sarunas par šādām iekšzemes regulējuma disciplīnām, un kopš 1999. gada šīs sarunas notika Iekšzemes regulējuma darba grupā. Daudzpusējās sarunās atbilstīgi šīm pilnvarām vēl nav panākta vienošanās starp visām PTO dalībvalstīm, neraugoties uz centieniem dot sarunām jaunu impulsu, gatavojoties PTO 11. ministru konferencei (11. MK), kas notiks Buenosairesā.

                  Tāpēc 59 PTO dalībvalstu grupa, tostarp Eiropas Savienība, 11. MK nāca klajā kopīgu ministru paziņojumu par iekšzemes regulējumu pakalpojumu jomā
                     1
                  . Ar paziņojumu ministri atkārtoti apstiprināja savu apņemšanos virzīt sarunas par iekšzemes regulējumu pakalpojumu jomā un aicināja visas PTO dalībvalstis pastiprināt darbu pēc 11. MK, lai noslēgtu sarunas par iekšzemes regulējuma disciplīnām.

                  2019. gada maijā tika izdots jauns kopīgs paziņojums, kurā 59 PTO dalībvalstu ministri atzinīgi novērtēja progresu, kas panākts sarunās kopš 11. MK, un apņēmās turpināt darbu pie neatrisinātajiem jautājumiem, lai 12. ministru konferencē šā darba rezultātus iekļautu savos attiecīgajos specifisko saistību grafikos
                     2
                  .

                  Sarunas par šo kopīgā paziņojuma iniciatīvu tika sekmīgi noslēgtas 2021. gada 2. decembrī, un to rezultātā tika sagatavots atsauces dokuments par iekšzemes regulējumu pakalpojumu jomā (“atsauces dokuments”)
                     3
                  . 2021. gada 2. decembrī izdotajā Deklarācijā par sarunu noslēgšanu par iekšzemes regulējumu pakalpojumu jomā (“deklarācija”)
                     4
                   67 PTO dalībnieki norādīja, ka ir noslēgtas sarunas par atsauces dokumentu deklarācijas 1. pielikumā. Tie arī atzinīgi novērtēja specifisko saistību grafikus, kas tika iesniegti kā viņu ieguldījums sarunu pabeigšanai. Šie 67 PTO dalībnieki veido vairāk nekā 90 % no pasaules pakalpojumu tirdzniecības.

                  Saskaņā ar atsauces dokumenta 1. iedaļu deklarācijas dalībnieki apstiprināja savu nodomu iekļaut atsauces dokumentā (kas ietverts deklarācijas 1. pielikumā) minētās disciplīnas kā papildu saistības savos GATS grafikos. Ievērojot visu vajadzīgo iekšzemes procedūru pabeigšanu, dalībnieki vēlas iesniegt savus specifisko saistību grafikus sertificēšanai saskaņā ar specifisko saistību grafiku labojumu vai uzlabojumu sertifikācijas procedūrām
                     5
                   divpadsmit mēnešu laikā no deklarācijas datuma. Ar sertifikāciju dalībnieki piešķirs juridisku spēku deklarācijas 1. pielikumā minētajām disciplīnām, iekļaujot tās kā papildu saistības savu GATS specifisko saistību grafikā.

                  Šā Komisijas izstrādātā Padomes lēmuma priekšlikuma mērķis ir oficiāli noslēgt nolīgumu par grozījumiem ES GATS grafikā, lai iekļautu atsauces dokumenta (deklarācijas 1. pielikums) disciplīnas saskaņā ar LESD 218. panta 6. punktu. Grozījumi ES GATS grafikā būtu jāveic saskaņā ar Savienības specifisko saistību grafiku tā redakcijā pirms galīgās apstiprināšanas
                     6
                  .

               •Saskanība ar pašreizējiem noteikumiem konkrētajā politikas jomā

                  Sarunas tika risinātas, cieši apspriežoties ar Tirdzniecības politikas komiteju (pakalpojumi un investīcijas), kā paredzēts 218. panta 3. punktā. Tas, ka Padome oficiāli noslēdz sarunas, ir viens no nepieciešamajiem pasākumiem saskaņā ar 218. panta 6. punktu, lai piešķirtu juridisko spēku sarunu iznākumam un sāktu grozīt ES specifisko saistību grafiku.

               •Saskanība ar citām Savienības politikas jomām

                  Nolīgums pilnīgi saskan ar Eiropas Savienības politikas jomām. Nolīgums aizsargā sabiedriskos pakalpojumus un neietekmē valdību tiesības reglamentēt sabiedrības interesēs.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Nolīgums jānoslēdz Eiropas Savienībai saskaņā ar lēmumu, ko Padome, pamatojoties uz LESD 218. panta 6. punktu, pieņem pēc Eiropas Parlamenta piekrišanas.

               •Subsidiaritāte (neekskluzīvas kompetences gadījumā)

                  Saskaņā ar LES 5. panta 3. punktu jomās, kuras ir ES ekskluzīvā kompetencē, subsidiaritātes principu nepiemēro.

               •Proporcionalitāte

                  Priekšlikums slēgt nolīgumu nepārsniedz to, kas ir nepieciešams, lai sasniegtu mērķi Eiropas Savienības vārdā uzņemties papildu iekšzemes regulējuma saistības GATS.

               •Juridiskā instrumenta izvēle

                  Priekšlikums Padomes lēmumam ir iesniegts saskaņā ar LESD 218. panta 6. punktu, kurā paredzēts, ka Padome pieņem lēmumu, ar ko atļauj noslēgt nolīgumu. Tas šķiet vispiemērotākais juridiskais instruments, lai sasniegtu šajā priekšlikumā izvirzīto mērķi.

               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Nepiemēro.

               •Apspriešanās ar ieinteresētajām personām

                  Nepiemēro.

               •Ekspertu atzinumu pieprasīšana un izmantošana

                  Nepiemēro.

               •Ietekmes novērtējums

                  Nepiemēro.

               •Normatīvā atbilstība un vienkāršošana

                  Uz nolīgumu REFIT procedūras neattiecas.

               •Pamattiesības

                  Priekšlikums neietekmē pamattiesību aizsardzību Eiropas Savienībā.

               4.IETEKME UZ BUDŽETU

                  Nav paredzams, ka nolīgums finansiāli ietekmēs ES budžetu.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  Nepiemēro.

               •Skaidrojošie dokumenti (direktīvām)

                  Nepiemēro.

               •Detalizēts konkrētu priekšlikuma noteikumu skaidrojums

                  Nolīgums ļautu deklarācijas 1. pielikumā izklāstītās disciplīnas iekļaut GATS grafikā, ko piemēro Eiropas Savienības teritorijā.

               2022/0174 (NLE)

               Priekšlikums

               PADOMES LĒMUMS

               par to, lai Eiropas Savienības vārdā noslēgtu nolīgumu par grozījumiem specifisko saistību grafikos saskaņā ar Vispārējo vienošanos par pakalpojumu tirdzniecību ar mērķi tajos iekļaut 1. pielikumu 2021. gada 2. decembra Deklarācijā par sarunu noslēgšanu par iekšzemes regulējumu pakalpojumu jomā

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. pantu saistībā ar 218. panta 6. punkta a) apakšpunkta v) punktu,

               ņemot vērā Eiropas Komisijas priekšlikumu,

               ņemot vērā Eiropas Parlamenta piekrišanu
                  7
               ,

               tā kā:

               (1)Pasaules Tirdzniecības organizācijas 11. ministru konferencē 59 PTO dalībnieku grupa, tostarp Eiropas Savienība, nāca klajā ar kopīgu ministru paziņojumu par iekšzemes regulējumu pakalpojumu jomā, ar kuru tie uzsāka daudzpusēju iniciatīvu ar mērķi apspriest disciplīnas attiecībā uz iekšzemes regulējumu pakalpojumu jomā.

               (2)Sarunas risināja Komisija, apspriežoties ar komiteju, kas izveidota ar Līguma 207. panta 3. punktu. Šīs daudzpusējā kopīgā paziņojuma iniciatīvas dalībnieku skaits laika gaitā palielinājās līdz 67 PTO dalībniekiem.

               (3)Šo sarunu dalībnieki 2021. gada 2. decembrī nāca klajā ar Deklarāciju par sarunu noslēgšanu par iekšzemes regulējumu pakalpojumu jomā (“deklarācija”), kurā paziņoja, ka sarunas ir sekmīgi noslēgtas. Dalībnieki atzīmēja, ka ir noslēgtas sarunas par atsauces dokumentu par iekšzemes regulējumu pakalpojumu jomā
                  8
                (“atsauces dokuments”), kas ir deklarācijas 1. pielikums. Tie arī atzinīgi novērtēja specifisko saistību grafikus
                  9
               , kurus dalībnieki iesniedza kā savu ieguldījumu sarunu pabeigšanai un kuri atrodami deklarācijas 2. pielikumā.

               (4)Deklarācijas dalībnieki plāno iekļaut atsauces dokumentā (1. pielikums) minētās disciplīnas kā papildu saistības savos GATS grafikos saskaņā ar atsauces dokumenta 1. iedaļu. Saskaņā ar deklarācijas 5. punktu dalībnieki vēlas iesniegt savus specifisko saistību grafikus sertificēšanai saskaņā ar specifisko saistību grafiku labojumu vai uzlabojumu sertifikācijas procedūrām
                  10
                divpadsmit mēnešu laikā no deklarācijas datuma, ievērojot visu vajadzīgo iekšzemes procedūru pabeigšanu.

               (5)Savienības vārdā būtu jāapstiprina nolīgums ar mērķi iekļaut 1. pielikumā minētās disciplīnas kā papildu saistības ES GATS grafikā.

               (6)Saskaņā ar deklarāciju Savienībai būtu jāiesniedz PTO nepieciešamie grozījumi tās GATS grafikā, kā izklāstīts Savienības specifisko saistību grafikā tā redakcijā pirms galīgās apstiprināšanas (INF/SDR/IDS/EU/Rev. 1),

               IR PIEŅĒMUSI ŠO LĒMUMU.

               1. pants

               Ar šo Eiropas Savienības vārdā tiek apstiprināts, ka Eiropas Savienības GATS grafikā, kā izklāstīts dokumentā INF/SDR/IDS/ES/Rev. 1., tiek iekļautas Deklarācijas par sarunu noslēgšanu par iekšzemes regulējumu pakalpojumu jomā 1. pielikumā minētās disciplīnas.

               Deklarācijas teksts un Eiropas Savienības specifisko saistību grafiks tā redakcijā pirms galīgās apstiprināšanas ir pievienots šim lēmumam.

               2. pants

               Ar šo Komisija tiek pilnvarota iesniegt Pasaules Tirdzniecības organizācijai nepieciešamos grozījumus Eiropas Savienības GATS grafikā, kā izklāstīts Eiropas Savienības specifisko saistību grafikā tā redakcijā pirms galīgās apstiprināšanas INF/SDR/IDS/EU/Rev.1.

               3. pants

               Šis lēmums stājas spēkā tā pieņemšanas dienā, un to publicē Eiropas Savienības Oficiālajā Vēstnesī.

               Briselē,

                     Padomes vārdā –

                     priekšsēdētājs

                     (1)

                        WT/MIN (17)/61, 2017. gada 13. decembris.

                     (2)

                        WT/L/1059, 2019. gada 23. maijs.

                     (3)

                        INF/SDR/2, 2021. gada 26. novembris, pievienots WT/L/1129 kā 1. pielikums.

                     (4)

                        WT/L/1129, ceturtdiena, 2021. gada 2. decembris.

                     (5)

                        S/L/84, 2000. gada 14. aprīlis.

                     (6)

                        INF/SDR/IDS/EU/Rev.1.

                     (7)

                        OV C …

                     (8)

                        PTO dokuments INF/SDR/2, kas pievienots deklarācijai kā 1. pielikums.

                     (9)

                        PTO dokuments INF/SDR/3, kas pievienots deklarācijai kā 2. pielikums.

                     (10)

                        PTO dokuments S/L/84.

    ---documentbreak---

               EIROPAS KOMISIJA
            Briselē, 7.6.2022
            COM(2022) 257 final

            PIELIKUMS
            dokumentam
            Priekšlikums Padomes lēmumam
            par to, lai Eiropas Savienības vārdā noslēgtu nolīgumu par grozījumiem specifisko saistību grafikos saskaņā ar Vispārējo vienošanos par pakalpojumu tirdzniecību ar mērķi tajos iekļaut 1. pielikumu 2021. gada 2. decembra Deklarācijā par sarunu noslēgšanu par iekšzemes regulējumu pakalpojumu jomā

               PIELIKUMS

               WT/L/1129, 2021. gada 2. decembris

               DEKLARĀCIJA PAR SARUNU
               PAR IEKŠZEMES REGULĒJUMU PAKALPOJUMU JOMĀ NOSLĒGŠANU

               Šī deklarācija tiek izdota pēc šādu dalībnieku lūguma: Albānija, Amerikas Savienotās Valstis, Apvienotā Karaliste, Argentīna, Austrālija, Bahreinas Karaliste, Brazīlija, Čīle, Eiropas Savienība, Filipīnas, Honkonga (Ķīna), Islande, Izraēla, Japāna, Jaunzēlande, Kanāda, Kazahstāna, Kolumbija, Korejas Republika, Kostarika, Krievijas Federācija, Ķīna, Lihtenšteina, Maurīcija, Meksika, Melnkalne, Moldovas Republika, Nigērija, Norvēģija, Paragvaja, Peru, Salvadora, Saūda Arābijas Karaliste, Singapūra, Šveice, Taivānas, Penhu, Kinmenas un Macu atsevišķā muitas teritorija, Taizeme, Turcija, Ukraina, Urugvaja, Ziemeļmaķedonija.

               1.Šādi Pasaules Tirdzniecības organizācijas (“PTO”) dalībnieki:

               Albānija,

               Amerikas Savienotās Valstis,

               Apvienotā Karaliste,

               Argentīna,

               Austrālija,

               Bahreinas Karaliste,

               Brazīlija,

               Čīle,

               Eiropas Savienība,

               Filipīnas,

               Honkonga, Ķīna,

               Islande,

               Izraēla,

               Japāna,

               Jaunzēlande,

               Kanāda,

               Kazahstāna,

               Kolumbija,

               Korejas Republika,

               Kostarika,

               Krievijas Federācija,

               Ķīna,

               Lihtenšteina,

               Maurīcija,

               Meksika,

               Melnkalne,

               Moldovas Republika,

               Nigērija,

               Norvēģija,

               Paragvaja,

               Peru,

               Salvadora,

               Saūda Arābijas Karaliste,

               Singapūra,

               Šveice,

               Taivānas, Penhu, Kinmenas un Macu atsevišķā muitas teritorija,

               Taizeme,

               Turcija,

               Ukraina,

               Urugvaja,

               Ziemeļmaķedonija,

               turpmāk “dalībnieki”,

               turpinot pildīt saistības, kas tika paziņotas 2017. gada 13. decembrī Pasaules Tirdzniecības organizācijas Ministru konferences 11. sesijā (WT/MIN(17)/61) un atkārtoti apstiprinātas 2019. gada 23. maijā (WT/L/1059), un joprojām atzīstot labas regulatīvās prakses nozīmi pakalpojumu tirdzniecības veicināšanā,

               ar šo paziņo, ka ir sekmīgi pabeigtas sarunas par Kopīgo iniciatīvu par iekšzemes regulējumu pakalpojumu jomā.

               2.Dalībnieki ņem vērā, ka ir pabeigtas sarunas par atsauces dokumentu par iekšzemes regulējumu pakalpojumu jomā (INF/SDR/2, 2021. gada 26. novembris, 1. pielikums).

               3.Dalībnieki atzinīgi vērtē specifisko saistību grafikus (INF/SDR/3/Rev.1, 2021. gada 2. decembris, 2. pielikums), kas tika iesniegti kā viņu ieguldījums sarunu pabeigšanai.

               4.Dalībnieki plāno iekļaut atsauces dokumentā minētās disciplīnas kā papildu saistības savos GATS grafikos saskaņā ar atsauces dokumenta I iedaļu.

               5.Ievērojot visu vajadzīgo iekšzemes procedūru pabeigšanu, dalībnieki vēlas iesniegt savus specifisko saistību grafikus sertificēšanai saskaņā ar specifisko saistību grafiku labojumu vai uzlabojumu sertifikācijas procedūrām (S/L/84, 2000. gada 14. aprīlis) divpadsmit mēnešu laikā no šīs deklarācijas datuma.

               6.Sešu mēnešu laikā no šīs deklarācijas datuma dalībnieki plāno sasaukt sanāksmi, lai sniegtu jaunāko informāciju par panākto progresu vajadzīgo iekšzemes procedūru izpildē un novērtētu, vai to specifisko saistību grafikus var iesniegt sertifikācijai agrāk nekā 5. punktā noteiktajā termiņā.

               7.Dalībnieki aicina arī citus PTO dalībniekus pievienoties šai deklarācijai ar mērķi iekļaut atsauces dokumentā minētās disciplīnas kā papildu saistības to GATS grafikos saskaņā ar atsauces dokumenta I iedaļu.

               _______________

               1. PIELIKUMS

               INF/SDR/2, 2021. gada 26. novembris

               KOPĪGA INICIATĪVA PAR IEKŠZEMES REGULĒJUMU PAKALPOJUMU JOMĀ

               ATSAUCES DOKUMENTS PAR IEKŠZEMES REGULĒJUMU PAKALPOJUMU JOMĀ

               I IEDAĻA

               1.Dalībnieki ir piekrituši šajā atsauces dokumentā minētajām disciplīnām attiecībā uz iekšzemes regulējumu pakalpojumu jomā (“disciplīnas”) ar mērķi attīstīt Vispārējās vienošanās par pakalpojumu tirdzniecību (“Vienošanās”) noteikumus saskaņā ar Vienošanās VI panta 4. punktu
                  1
               .

               2.Dalībnieki atzīst grūtības, ar kurām var saskarties pakalpojumu sniedzēji, īpaši jaunattīstības valstu dalībnieku pakalpojumu sniedzēji, lai panāktu atbilstību noteikumiem, kas saistīti ar licencēšanas prasībām un procedūrām, kvalifikācijas prasībām un procedūrām, kā arī citu dalībnieku tehniskajiem standartiem, un, konkrētāk, īpašās grūtības, ar kurām var saskarties pakalpojumu sniedzēji no vismazāk attīstīto valstu dalībniekiem.

               3.Dalībnieki atzīst tiesības reglamentēt un ieviest jaunus noteikumus saistībā ar pakalpojumu sniegšanu savā teritorijā, lai sasniegtu savus politikas mērķus.

               4.Dalībnieki arī atzīst, ka pastāv asimetrija attiecībā uz pakalpojumu noteikumu attīstības pakāpi dažādās valstīs, jo īpaši jaunattīstības valstu un vismazāk attīstīto valstu dalībnieku gadījumā.

               5.Disciplīnas neinterpretē tā, ka tās paredz vai nosaka īpašus reglamentējošus noteikumus attiecībā uz to īstenošanu.

               6.Disciplīnas neinterpretē tā, ka tās samazina jebkādas Vienošanās paredzētās dalībnieku saistības.

               Nozaru tvērums un iekļaušana grafikos

               7.Dalībnieki iekļauj II iedaļas disciplīnas savos grafikos kā papildu saistības saskaņā ar Vienošanās XVIII pantu. Dalībnieki var izvēlēties iekļaut III iedaļā minētās alternatīvās disciplīnas kā savas saistības finanšu pakalpojumu jomā.

               8.Disciplīnas, kas iekļautas saskaņā ar šīs iedaļas 7. punktu, piemēro, ja tiek uzņemtas specifiskas saistības. Turklāt dalībnieki tiek aicināti savos grafikos iekļaut papildu nozares, uz kurām attiecas disciplīnas.

               9.Dalībnieki no šīs iedaļas 7. punktā paredzētajām papildu saistībām var izslēgt II iedaļas 22. punkta d) apakšpunktā un III iedaļas 19. punkta d) apakšpunktā noteikto disciplīnu.

               Attīstība

               Pārejas periodi jaunattīstības valstu dalībniekiem

               10.Jaunattīstības valsts dalībnieks var noteikt konkrētas disciplīnas īstenošanai pēc pārejas perioda, kas nepārsniedz 7 gadus pēc šo disciplīnu stāšanās spēkā. Šo noteikšanu var attiecināt tikai uz atsevišķām pakalpojumu nozarēm vai apakšnozarēm. Pārejas periodus iekļauj attiecīgajos specifisko saistību grafikos. Jaunattīstības valsts dalībnieks, kam īstenošanai nepieciešams garāks pārejas periods, iesniedz pieprasījumu saskaņā ar attiecīgajām procedūrām
                  2
               . Dalībnieki labvēlīgi izskata šādus pieprasījumus, ņemot vērā pieprasījuma iesniedzēja dalībnieka īpašos apstākļus.

               Vismazāk attīstīto valstu dalībnieku līdzdalība

               11.Vismazāk attīstīto valstu dalībnieki savos specifisko saistību grafikos disciplīnas saskaņā ar šīs iedaļas 7. punktu iekļauj ne vēlāk kā 6 mēnešus pirms to izslēgšanas no vismazāk attīstītās valsts statusa. Vismazāk attīstīto valstu dalībnieki tad var noteikt pārejas periodus saskaņā ar šīs iedaļas 10. punktu. Tomēr vismazāk attīstīto valstu dalībnieki tiek mudināti piemērot šīs disciplīnas pirms minētās izslēgšanas, ciktāl tas atbilst to individuālajām īstenošanas spējām.

               Tehniskā palīdzība un spēju veidošana

               12.Attīstīto un jaunattīstības valstu dalībnieki, kas to spēj, tiek mudināti nodrošināt īpašu tehnisko palīdzību un spēju veidošanu jaunattīstības valstu dalībniekiem un jo īpaši vismazāk attīstīto valstu dalībniekiem pēc to pieprasījuma un saskaņā ar savstarpēji saskaņotiem noteikumiem, kuru mērķis cita starpā ir:

               (a)attīstīt un stiprināt institucionālās un regulatīvās spējas, lai regulētu pakalpojumu sniegšanu un īstenotu šīs disciplīnas, jo īpaši saistībā ar noteikumiem un nozarēm, uz ko attiecas pārejas periodi;

               (b)palīdzēt jaunattīstības valstu un jo īpaši vismazāk attīstīto valstu dalībnieku pakalpojumu sniedzējiem ievērot attiecīgās prasības un procedūras eksporta tirgos;

               (c)atvieglot tehnisko standartu izveidi un veicināt jaunattīstības valstu un jo īpaši vismazāk attīstīto valstu dalībnieku, kas saskaras ar resursu ierobežojumiem, dalību attiecīgajās starptautiskajās organizācijās un

               (d)ar valsts vai privāto struktūru un attiecīgo starptautisko organizāciju starpniecību palīdzēt jaunattīstības valstu un jo īpaši vismazāk attīstīto valstu dalībnieku pakalpojumu sniedzējiem veidot piegādes spējas un ievērot iekšzemes noteikumus.

               II IEDAĻA. DISCIPLĪNAS ATTIECĪBĀ UZ IEKŠZEMES REGULĒJUMU PAKALPOJUMU JOMĀ

               Disciplīnu darbības joma

               1.Šīs disciplīnas attiecas uz dalībnieku pasākumiem saistībā ar licencēšanas prasībām un procedūrām, kvalifikācijas prasībām un procedūrām, kā arī tehniskajiem standartiem, kas ietekmē pakalpojumu tirdzniecību.

               2.Šīs disciplīnas neattiecas uz noteikumiem, ierobežojumiem, nosacījumiem vai kvalifikācijām, kas noteiktas dalībnieka grafikā saskaņā ar Vienošanās XVI vai XVII pantu.

               3.Šajās disciplīnās “atļauja” ir atļauja sniegt pakalpojumu, kas izriet no procedūras, kura pieprasījuma iesniedzējam jāievēro, lai pierādītu atbilstību licencēšanas prasībām, kvalifikācijas prasībām vai tehniskajiem standartiem.

               Pieprasījuma iesniegšana

               4.Katrs dalībnieks, ciktāl tas praktiski iespējams, izvairās pieprasīt, lai pieprasījuma iesniedzējs saistībā ar katru atļaujas pieprasījumu vērstos vairāk nekā vienā kompetentajā iestādē. Ja pakalpojums ir vairāku kompetento iestāžu jurisdikcijā, var būt vajadzīgi vairāki atļaujas pieprasījumi.

               Pieprasījumu iesniegšanas termiņi

               5.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes, ciktāl tas praktiski iespējams, ļauj iesniegt pieprasījumu jebkurā laikā visu gadu
                  3
               . Ja ir definēts konkrēts pieprasījuma iesniegšanas laiks, dalībnieks nodrošina, ka kompetentās iestādes nosaka samērīgu termiņu pieprasījuma iesniegšanai.

               Elektroniski pieprasījumi un kopiju pieņemšana

               6.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes:

               (a)ņemot vērā to konkurējošās prioritātes un resursu ierobežojumus, cenšas pieņemt pieteikumus elektroniskā formātā un

               (b)dokumentu oriģinālu vietā pieņem dokumentu kopijas, kas autentificētas saskaņā ar dalībnieka iekšzemes normatīvajiem aktiem, ja vien kompetentās iestādes nepieprasa iesniegt dokumentu oriģinālus, lai aizsargātu atļaujas piešķiršanas procesa integritāti.

               Pieprasījumu apstrāde

               7.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes:

               (a)ciktāl tas praktiski iespējams, norāda indikatīvu pieprasījuma apstrādes termiņu,

               (b)pēc pieprasījuma iesniedzēja lūguma bez liekas kavēšanās sniedz informāciju par pieprasījuma statusu,

               (c)ciktāl tas praktiski iespējams, bez liekas kavēšanās pārliecinās par iesniegtā pieprasījuma pilnīgumu saskaņā ar dalībnieka iekšzemes normatīvajiem aktiem,

               (d)ja kompetentās iestādes uzskata, ka pieprasījums ir pilnīgi gatavs apstrādei saskaņā ar dalībnieka iekšzemes normatīvajiem aktiem
                  4
               , tās samērīgā termiņā pēc pieprasījuma iesniegšanas nodrošina, ka:

               i)pieprasījuma apstrāde tiek pabeigta un

               ii)pieprasījuma iesniedzējs, ciktāl iespējams, tiek rakstiski informēts
                  5
                par lēmumu attiecībā uz pieprasījumu
                  6
               ;

               (e)ja tās uzskata, ka pieprasījums nav pilnīgi gatavs apstrādei saskaņā ar dalībnieka iekšzemes normatīvajiem aktiem, tās samērīgā termiņā:

               i)informē pieprasījuma iesniedzēju, ka pieprasījums nav pilnīgs;

               ii)pēc pieprasījuma iesniedzēja lūguma norāda papildu informāciju, kas vajadzīga, lai pieprasījums būtu pilnīgs, vai kā citādi sniedz norādījumus par to, kāpēc uzskatāms, ka pieprasījums nav pilnīgs, un

               iii)dod pieprasījuma iesniedzējam iespēju
                  7
                iesniegt papildu informāciju, kas vajadzīga, lai pieprasījums būtu pilnīgs;

               tomēr, ja nav iespējams nekas no iepriekš minētā un ja pieprasījums tiek noraidīts tā nepilnīguma dēļ, tiek nodrošināts, ka tās par to informē pieprasījuma iesniedzēju samērīgā termiņā, un

               (f)ja pieprasījums tiek noraidīts, cik vien iespējams, pēc savas iniciatīvas vai pēc pieprasījuma iesniedzēja lūguma informē pieprasījuma iesniedzēju par noraidīšanas iemesliem un attiecīgā gadījumā par pieprasījuma atkārtotas iesniegšanas procedūrām; pieprasījuma iesniedzējam neliedz iesniegt citu pieprasījumu
                  8
                tikai tāpēc, ka iepriekš kāds cits pieprasījums ir ticis noraidīts.

               8.Dalībnieka kompetentās iestādes nodrošina, ka atļauja pēc piešķiršanas stājas spēkā bez liekas kavēšanās, ievērojot piemērojamos noteikumus
                  9
               .

               Maksa

               9.Katrs dalībnieks nodrošina, ka maksa par atļauju
                  10
               , ko iekasē tā kompetentās iestādes, ir samērīga, pārredzama, balstīta uz pasākumā noteiktajām pilnvarām un pati par sevi neierobežo attiecīgā pakalpojuma sniegšanu.

               Kvalifikāciju novērtēšana

               10.Ja kādam dalībniekam nepieciešams veikt pārbaudi, lai atļautu sniegt pakalpojumu, tas nodrošina, ka tā kompetentās iestādes ieplāno šādas pārbaudes pietiekami bieži un paredz samērīgu termiņu, lai pieprasījuma iesniedzēji varētu šādu pārbaudi pieprasīt. Ņemot vērā attiecīgo procedūru izmaksas, administratīvo slogu un integritāti, dalībnieki tiek aicināti pieņemt šādu pārbaužu veikšanas pieprasījumus elektroniskā formātā un iespēju robežās apsvērt elektronisko līdzekļu izmantošanu citos pārbaudes procesu aspektos.

               Atzīšana

               11.Ja dalībnieku profesionālās struktūras ir savstarpēji ieinteresētas veidot dialogus par jautājumiem, kas saistīti ar profesionālās kvalifikācijas atzīšanu, licencēšanu vai reģistrāciju, attiecīgajiem dalībniekiem būtu jāapsver iespēja atbalstīt minēto struktūru dialogu, ja tas ir vajadzīgs un lietderīgi.

               Neatkarība

               12.Ja kāds dalībnieks pieņem vai patur spēkā pasākumus attiecībā uz atļauju sniegt pakalpojumu, šis dalībnieks nodrošina, ka tā kompetentās iestādes pieņem un piemēro savus lēmumus neatkarīgi no jebkura tāda pakalpojuma sniedzēja, kura sniegšanai atļauja vajadzīga
                  11
               .

               Publicēšana un pieejamā informācija

               13.Ja kāds dalībnieks pieprasa atļauju pakalpojuma sniegšanai saskaņā ar Vienošanās III pantu, šis dalībnieks nekavējoties publicē
                  12
                vai citādi rakstiski dara publiski pieejamu informāciju, kas pakalpojumu sniedzējiem vai personām, kuras vēlas sniegt pakalpojumu, vajadzīga, lai izpildītu prasības un procedūras šādas atļaujas iegūšanai, saglabāšanai, grozīšanai un atjaunošanai. Šāda informācija attiecīgā gadījumā cita starpā ietver:

               (a)prasības un procedūras;

               (b)attiecīgo kompetento iestāžu kontaktinformāciju;

               (c)maksas;

               (d)tehniskos standartus;

               (e)ar pieprasījumiem saistītu lēmumu pārsūdzēšanas vai izskatīšanas procedūras;

               (f)procedūras, lai pārraudzītu vai nodrošinātu atbilstību noteikumiem un nosacījumiem par licencēm vai kvalifikācijām;

               (g)iespējas iesaistīt sabiedrību, piemēram, izmantojot uzklausīšanas vai lūdzot iesniegt piezīmes, un

               (h)indikatīvus pieprasījuma apstrādes termiņus.

               Iespēja sniegt piezīmes un informēšana pirms stāšanās spēkā

               14.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks
                  13
                iepriekš publicē:

               (a)tā vispārēji piemērojamos normatīvos aktus, ko tas ierosina pieņemt attiecībā uz jautājumiem, uz kuriem attiecas šīs iedaļas 1. punkts, vai

               (b)dokumentus, kuros sniegta pietiekamai detalizēta informācija par šādiem iespējamiem jauniem normatīvajiem aktiem, lai ieinteresētās personas un citi dalībnieki varētu novērtēt, vai un kā varētu tikt būtiski ietekmētas to intereses.

               15.Ciktāl tas ir praktiski iespējams un saskaņā ar tā tiesību sistēmu attiecībā uz pasākumu pieņemšanu, katrs dalībnieks tiek mudināts piemērot šīs iedaļas 14. punktu vispārēji piemērojamām procedūrām un administratīviem nolēmumiem, ko tā ierosina pieņemt attiecībā uz jautājumiem, uz kuriem attiecas šīs iedaļas 1. punkts.

               16.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks dod ieinteresētajām personām un citiem dalībniekiem pienācīgu iespēju sniegt piezīmes par šādiem ierosinātajiem pasākumiem vai dokumentiem, kas publicēti saskaņā ar šīs iedaļas 14. vai 15. punktu.

               17.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks ņem vērā saskaņā ar šīs iedaļas 16. punktu saņemtās piezīmes
                  14
               .

               18.Publicējot šīs iedaļas 14. punkta a) apakšpunktā minētos normatīvos aktus vai pirms šādas publicēšanas, ciktāl tas ir praktiski iespējams un saskaņā ar tā tiesību sistēmu pasākumu pieņemšanai, dalībnieks tiek mudināts paskaidrot šo normatīvo aktu mērķi un pamatojumu.

               19.Katrs dalībnieks, ciktāl tas praktiski iespējams, cenšas atvēlēt saprātīgu laiku no šā panta 14. punkta a) apakšpunktā minētā normatīvā akta teksta publicēšanas līdz datumam, kurā pakalpojumu sniedzējiem šis normatīvais akts ir jāievēro.

               Informācijas punkti

               20.Katrs dalībnieks uztur vai izveido piemērotus mehānismus, lai atbildētu uz pakalpojumu sniedzēju vai personu, kas vēlas sniegt pakalpojumu, pieprasījumiem attiecībā uz šīs iedaļas 1. punktā minētajiem pasākumiem
                  15
               . Dalībnieks var izvēlēties izskatīt šādus jautājumus, izmantojot vai nu informācijas punktus un kontaktpunktus, kas izveidoti saskaņā ar Vienošanās III un IV pantu, vai jebkādus citus piemērotus mehānismus.

               Tehniskie standarti

               21.Katrs dalībnieks mudina savas kompetentās iestādes, tām pieņemot tehniskos standartus, pieņemt tādus tehniskos standartus, kas izstrādāti atklātos un pārredzamos procesos, un mudina visas struktūras, t. sk. attiecīgās starptautiskās organizācijas
                  16
               , kuras izraudzītas izstrādāt tehniskos standartus, izmantot atklātus un pārredzamus procesus.

               Pasākumu izstrāde

               22.Ja kāds dalībnieks pieņem vai patur spēkā pasākumus attiecībā uz atļauju sniegt pakalpojumu, šis dalībnieks nodrošina, ka:

               (a)šādu pasākumu pamatā ir objektīvi un pārredzami kritēriji
                  17
               ;

               (b)procedūras ir objektīvas un ir piemērotas, lai pieprasījuma iesniedzēji varētu pierādīt, vai viņi atbilst prasībām, ja šādas prasības pastāv;

               (c)procedūras pašas par sevi nepamatoti nekavē prasību izpildi un

               (d)šādi pasākumi nav diskriminējoši dzimuma dēļ
                  18
               .

               III IEDAĻA. ALTERNATĪVAS DISCIPLĪNAS SAISTĪBĀ AR IEKŠZEMES REGULĒJUMU FINANŠU PAKALPOJUMU JOMĀ

               Darbības joma

               1.Šīs disciplīnas attiecas uz dalībnieku pasākumiem saistībā ar licencēšanas prasībām un procedūrām, kā arī kvalifikācijas prasībām un procedūrām, kas ietekmē finanšu pakalpojumu tirdzniecību, kā noteikts GATS pielikumā par finanšu pakalpojumiem.

               2.Šīs disciplīnas neattiecas uz noteikumiem, ierobežojumiem, nosacījumiem vai kvalifikācijām, kas noteiktas dalībnieka grafikā saskaņā ar Vienošanās XVI vai XVII pantu.

               3.Šajās disciplīnās “atļauja” ir atļauja sniegt pakalpojumu, kas izriet no procedūras, kura pieprasījuma iesniedzējam jāievēro, lai pierādītu atbilstību licencēšanas prasībām vai kvalifikācijas prasībām.

               Pieprasījumu iesniegšanas termiņi

               4.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes, ciktāl tas praktiski iespējams, ļauj iesniegt pieprasījumu jebkurā laikā visu gadu
                  19
               . Ja ir definēts konkrēts pieprasījuma iesniegšanas laiks, dalībnieks nodrošina, ka kompetentās iestādes nosaka samērīgu termiņu pieprasījuma iesniegšanai.

               Elektroniski pieprasījumi un kopiju pieņemšana

               5.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes:

               (a)ņemot vērā to konkurējošās prioritātes un resursu ierobežojumus, cenšas pieņemt pieteikumus elektroniskā formātā un

               (b)dokumentu oriģinālu vietā pieņem dokumentu kopijas, kas autentificētas saskaņā ar dalībnieka iekšzemes normatīvajiem aktiem, ja vien kompetentās iestādes nepieprasa iesniegt dokumentu oriģinālus, lai aizsargātu atļaujas piešķiršanas procesa integritāti.

               Pieprasījumu apstrāde

               6.Ja dalībnieks pieprasa atļauju pakalpojuma sniegšanai, tas nodrošina, ka tā kompetentās iestādes:

               (a)ciktāl tas praktiski iespējams, norāda indikatīvu pieprasījuma apstrādes termiņu,

               (b)pēc pieprasījuma iesniedzēja lūguma bez liekas kavēšanās sniedz informāciju par pieprasījuma statusu,

               (c)ciktāl tas praktiski iespējams, bez liekas kavēšanās pārliecinās par iesniegtā pieprasījuma pilnīgumu saskaņā ar dalībnieka iekšzemes normatīvajiem aktiem,

               (d)ja kompetentās iestādes uzskata, ka pieprasījums ir pilnīgi gatavs apstrādei saskaņā ar dalībnieka iekšzemes normatīvajiem aktiem
                  20
               , tās samērīgā termiņā pēc pieprasījuma iesniegšanas nodrošina, ka:

               i)pieprasījuma apstrāde tiek pabeigta un

               ii)pieprasījuma iesniedzējs, ciktāl iespējams, tiek rakstiski informēts
                  21
                par lēmumu attiecībā uz pieprasījumu
                  22
               ;

               (e)ja tās uzskata, ka pieprasījums nav pilnīgi gatavs apstrādei saskaņā ar dalībnieka iekšzemes normatīvajiem aktiem, tās samērīgā termiņā:

               i)informē pieprasījuma iesniedzēju, ka pieprasījums nav pilnīgs;

               ii)pēc pieprasījuma iesniedzēja lūguma norāda papildu informāciju, kas vajadzīga, lai pieprasījums būtu pilnīgs, vai kā citādi sniedz norādījumus par to, kāpēc uzskatāms, ka pieprasījums nav pilnīgs, un

               iii)dod pieprasījuma iesniedzējam iespēju
                  23
                iesniegt papildu informāciju, kas vajadzīga, lai pieprasījums būtu pilnīgs;

               tomēr, ja nav iespējams nekas no iepriekš minētā un ja pieprasījums tiek noraidīts tā nepilnīguma dēļ, tiek nodrošināts, ka tās par to informē pieprasījuma iesniedzēju samērīgā termiņā, un

               (f)ja pieprasījums tiek noraidīts, cik vien praktiski iespējams, pēc savas iniciatīvas vai pēc pieprasījuma iesniedzēja lūguma informē pieprasījuma iesniedzēju par noraidīšanas iemesliem un attiecīgā gadījumā par pieprasījuma atkārtotas iesniegšanas procedūrām; pieprasījuma iesniedzējam neliedz iesniegt citu pieprasījumu
                  24
                tikai tāpēc, ka iepriekš kāds cits pieprasījums ir ticis noraidīts.

               7.Dalībnieka kompetentās iestādes nodrošina, ka atļauja pēc piešķiršanas stājas spēkā bez liekas kavēšanās, ievērojot piemērojamos noteikumus
                  25
               .

               Maksa

               8.Katrs dalībnieks nodrošina, ka tā kompetentās iestādes attiecībā uz iekasēto maksu par atļauju
                  26
                sniedz pieprasījumu iesniedzējiem maksājumu sarakstu vai informāciju par to, kā tiek noteiktas maksu summas.

               Kvalifikāciju novērtēšana

               9.Ja kādam dalībniekam nepieciešams veikt pārbaudi, lai atļautu sniegt pakalpojumu, tas nodrošina, ka tā kompetentās iestādes ieplāno šādas pārbaudes pietiekami bieži un paredz samērīgu termiņu, lai pieprasījuma iesniedzēji varētu šādu pārbaudi pieprasīt. Ņemot vērā attiecīgo procedūru izmaksas, administratīvo slogu un integritāti, dalībnieki tiek aicināti pieņemt šādu pārbaužu veikšanas pieprasījumus elektroniskā formātā un iespēju robežās apsvērt elektronisko līdzekļu izmantošanu citos pārbaudes procesu aspektos.

               Neatkarība

               10.Ja kāds dalībnieks pieņem vai patur spēkā pasākumus attiecībā uz atļauju sniegt pakalpojumu, šis dalībnieks nodrošina, ka tā kompetentās iestādes pieņem un piemēro savus lēmumus neatkarīgi no jebkura tāda pakalpojuma sniedzēja, kura sniegšanai atļauja vajadzīga
                  27
               .

               Publicēšana un pieejamā informācija

               11.Ja kāds dalībnieks pieprasa pakalpojuma sniegšanai saņemt atļauju saskaņā ar Vienošanās III pantu un šīs iedaļas 6. un 8. punktu, šis dalībnieks nekavējoties publicē
                  28
                vai citādi rakstiski dara publiski pieejamu informāciju, kas pakalpojumu sniedzējiem vai personām, kuras vēlas sniegt pakalpojumu, vajadzīga, lai izpildītu prasības un procedūras šādas atļaujas iegūšanai, saglabāšanai, grozīšanai un atjaunošanai. Šāda informācija attiecīgā gadījumā cita starpā ietver:

               (a)prasības un procedūras;

               (b)attiecīgo kompetento iestāžu kontaktinformāciju;

               (c)ar pieprasījumiem saistītu lēmumu pārsūdzēšanas vai izskatīšanas procedūras;

               (d)procedūras, lai pārraudzītu vai nodrošinātu atbilstību noteikumiem un nosacījumiem par licencēm vai kvalifikācijām; un

               (e)iespējas iesaistīt sabiedrību, piemēram, izmantojot uzklausīšanas vai lūdzot iesniegt piezīmes.

               Iespēja sniegt piezīmes un informēšana pirms stāšanās spēkā

               12.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks
                  29
                iepriekš publicē:

               (a)tā vispārēji piemērojamos normatīvos aktus, ko tas ierosina pieņemt attiecībā uz jautājumiem, uz kuriem attiecas šīs iedaļas 1. punkts, vai

               (b)dokumentus, kuros sniegta pietiekamai detalizēta informācija par šādiem iespējamiem jauniem normatīvajiem aktiem, lai ieinteresētās personas un citi dalībnieki varētu novērtēt, vai un kā varētu tikt būtiski ietekmētas to intereses.

               13.Ciktāl tas ir praktiski iespējams un saskaņā ar tā tiesību sistēmu attiecībā uz pasākumu pieņemšanu, katrs dalībnieks tiek mudināts piemērot šīs iedaļas 12. punktu vispārēji piemērojamām procedūrām un administratīviem nolēmumiem, ko tas ierosina pieņemt attiecībā uz jautājumiem, uz kuriem attiecas 1. punkts.

               14.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks dod ieinteresētajām personām un citiem dalībniekiem pienācīgu iespēju sniegt piezīmes par šādiem ierosinātajiem pasākumiem vai dokumentiem, kas publicēti saskaņā ar šīs iedaļas 12. vai 13. punktu.

               15.Ciktāl tas ir praktiski iespējams un saskaņā ar tā tiesību sistēmu pasākumu pieņemšanai, katrs dalībnieks ņem vērā saskaņā ar šīs iedaļas 14. punktu saņemtās piezīmes
                  30
               .

               16.Publicējot šīs iedaļas 12. punkta a) apakšpunktā minētos normatīvos aktus vai pirms šādas publicēšanas, ciktāl tas ir praktiski iespējams un saskaņā ar tā tiesību sistēmu pasākumu pieņemšanai, dalībnieks tiek mudināts paskaidrot šo normatīvo aktu mērķi un pamatojumu.

               17.Katrs dalībnieks, ciktāl tas praktiski iespējams, cenšas atvēlēt saprātīgu laiku no šā panta 12. punkta a) apakšpunktā minētā normatīvā akta teksta publicēšanas līdz datumam, kurā pakalpojumu sniedzējiem šis normatīvais akts ir jāievēro.

               Informācijas punkti

               18.Katrs dalībnieks uztur vai izveido piemērotus mehānismus, lai atbildētu uz pakalpojumu sniedzēju vai personu, kas vēlas sniegt pakalpojumu, pieprasījumiem attiecībā uz šīs iedaļas 1. punktā minētajiem pasākumiem
                  31
               . Dalībnieks var izvēlēties izskatīt šādus jautājumus, izmantojot vai nu informācijas punktus un kontaktpunktus, kas izveidoti saskaņā ar Vienošanās III un IV pantu, vai jebkādus citus piemērotus mehānismus.

               Pasākumu izstrāde

               19.Ja kāds dalībnieks pieņem vai patur spēkā pasākumus attiecībā uz atļauju sniegt pakalpojumu, šis dalībnieks nodrošina, ka:

               (a)šādu pasākumu pamatā ir objektīvi un pārredzami kritēriji
                  32
               ;

               (b)procedūras ir objektīvas un ir piemērotas, lai pieprasījuma iesniedzēji varētu pierādīt, vai viņi atbilst prasībām, ja šādas prasības pastāv;

               (c)procedūras pašas par sevi nepamatoti nekavē prasību izpildi un

               (d)šādi pasākumi nav diskriminējoši dzimuma dēļ
                  33
               .

               _______________

               2. PIELIKUMS

               INF/SDR/3/Rev.1, 2021. gada 2. decembris

               KOPĪGA INICIATĪVA PAR IEKŠZEMES REGULĒJUMU PAKALPOJUMU JOMĀ

               SPEFICISKO SAISTĪBU GRAFIKS

               Pārstrādāts
                  34*

               Šajā dokumentā ir iekļauts saraksts ar specifisko saistību grafikiem attiecībā uz iekšzemes regulējuma pakalpojumu jomā disciplīnām.

               _______________

                        DALĪBNIEKS

                        IESNIEGŠANAS DATUMS

                        DOKUMENTA ATSAUCES NUMURS

                        1.

                        Albānija

                        22.11.2021.

                        INF/SDR/IDS/ALB/Rev.1

                        2.

                        Argentina

                        29.10.2021.

                        INF/SDR/IDS/ARG

                        3.

                        Austrālija

                        19.10.2021.

                        INF/SDR/IDS/AUS/Rev.1

                        4.

                        Bahreinas Karaliste

                        Tiks iesniegts ne vēlāk kā 2022. gada 31. martā

                        5.

                        Brazīlija

                        12.11.2021.

                        INF/SDR/IDS/BRA/Rev.1

                        6.

                        Kanāda

                        22.10.2021.

                        INF/SDR/IDS/CAN/Rev.1

                        7.

                        Čīle

                        29.10.2021.

                        INF/SDR/IDS/CHL/Rev.1

                        8.

                        Ķīna

                        29.10.2021.

                        INF/SDR/IDS/CHN/Rev.1

                        9.

                        Kolumbija

                        29.10.2021.

                        INF/SDR/IDS/COL/Rev.1

                        10.

                        Kostarika

                        17.11.2021.

                        INF/SDR/IDS/CRI/Rev.1

                        11.

                        Salvadora

                        Tiks iesniegts ne vēlāk kā 2022. gada 31. martā

                        12.

                        Eiropas Savienība

                        29.10.2021.

                        INF/SDR/IDS/EU/Rev.1

                        13.

                        Honkonga, Ķīna

                        02.11.2021.

                        INF/SDR/IDS/HKG/Rev.1

                        14.

                        Islande

                        29.10.2021.

                        INF/SDR/IDS/ISL/Rev.1

                        15.

                        Izraēla

                        29.10.2021.

                        INF/SDR/IDS/ISR/Rev.1

                        16.

                        Japāna

                        28.10.2021.

                        INF/SDR/IDS/JPN/Rev.1

                        17.

                        Kazahstāna

                        26.11.2021.

                        INF/SDR/IDS/KAZ/Rev.1

                        18.

                        Korejas Republika

                        28.10.2021.

                        INF/SDR/IDS/KOR/Rev.1

                        19.

                        Lihtenšteina

                        10.11.2021.

                        INF/SDR/IDS/LIE/Rev.1

                        20.

                        Maurīcija

                        27.10.2021.

                        INF/SDR/IDS/MUS/Rev.1

                        21.

                        Meksika

                        01.11.2021.

                        INF/SDR/IDS/MEX/Rev.1

                        22.

                        Moldovas Republika

                        29.10.2021.

                        INF/SDR/IDS/MDA/Rev.1

                        23.

                        Melnkalne

                        16.11.2021.

                        INF/SDR/IDS/MNE/Rev.1

                        24.

                        Jaunzēlande

                        29.10.2021.

                        INF/SDR/IDS/NZL/Rev.1

                        25.

                        Nigērija

                        23.11.2021.

                        INF/SDR/IDS/NGA/Rev.1

                        26.

                        Ziemeļmaķedonija

                        16.11.2021.

                        INF/SDR/IDS/MDK/Rev.1

                        27.

                        Norvēģija

                        28.10.2021.

                        INF/SDR/IDS/NOR/Rev.1

                        28.

                        Paragvaja

                        19.11.2021.

                        INF/SDR/IDS/PRY/Rev.1

                        29.

                        Peru

                        17.11.2021.

                        INF/SDR/IDS/PER/Rev.1

                        30.

                        Filipīnas

                        Tiks iesniegts ne vēlāk kā 2022. gada 28. februārī

                        31.

                        Krievijas Federācija

                        Tiks iesniegts ne vēlāk kā 2022. gada 28. februārī

                        32.

                        Saūda Arābijas Karaliste

                        22.11.2021.

                        INF/SDR/IDS/KSA/Rev.1

                        33.

                        Singapūra

                        03.11.2021.

                        INF/SDR/IDS/SGP/Rev.1

                        34.

                        Šveice

                        01.11.2021.

                        INF/SDR/IDS/CHE/Rev.1

                        35.

                        Taivānas, Penhu, Kinmenas un Macu atsevišķā muitas teritorija

                        27.10.2021.

                        INF/SDR/IDS/TPKM/Rev.1

                        36.

                        Taizeme

                        25.11.2021.

                        INF/SDR/IDS/THA

                        37.

                        Turcija

                        28.10.2021.

                        INF/SDR/IDS/TUR/Rev.1

                        38.

                        Ukraina

                        05.11.2021.

                        INF/SDR/IDS/UKR/Rev.1

                        39.

                        Apvienotā Karaliste

                        27.10.2021.

                        INF/SDR/IDS/GBR

                        40.

                        Amerikas Savienotās Valstis

                        22.10.2021.

                        INF/SDR/IDS/USA

                        41.

                        Urugvaja

                        29.10.2021.

                        INF/SDR/IDS/URY/Rev.1

               PIELIKUMS

               INF/SDR/IDS/EU/Rev.1

               KOPĪGA INICIATĪVA PAR IEKŠZEMES REGULĒJUMU PAKALPOJUMU JOMĀ

               EIROPAS SAVIENĪBAS PAZIŅOJUMS

               SPECIFISKO SAISTĪBU GRAFIKS TĀ REDAKCIJĀ PIRMS GALĪGĀS APSTIPRINĀŠANAS

               Šis teksts papildina ierakstus attiecībā uz horizontālajām saistībām šādos dokumentos:

               –Eiropas Savienība: GATS/SC/157 (2019. gada 7. maijs);

               –Bulgārija: GATS/SC/122 (1997. gada 21. maijs), GATS/SC/122/S1(1997. gada 11. aprīlis), GATS/SC/122/S2 (1998. gada 26. feruāris);

               –Rumānija: GATS/72 (1994. gada 15. aprīlis), GATS/SC/72/S1 (1997. gada 11. aprīlis), GATS/SC/72/S2 (1998. gada 26. februāris);

               –Horvātija: GATS/SC/130 (2000. gada 22. decembris).

               _______________

               SPECIFISKO SAISTĪBU GRAFIKS TĀ REDAKCIJĀ PIRMS GALĪGĀS APSTIPRINĀŠANAS – EIROPAS SAVIENĪBA

                        Pakalpojumu sniegšanas veidi:    1) pārrobežu pakalpojumi 2) patēriņš ārpus valsts 3) komerciāla klātbūtne 4) fizisku personu klātbūtne

                        Nozare vai apakšnozare

                        Piekļuves tirgum ierobežojumi

                        Valsts režīma ierobežojumi

                        Papildu saistības

                        I. HORIZONTĀLĀS SAISTĪBAS

                        VISAS ŠAJĀ GRAFIKĀ IETVERTĀS NOZARES

                        Eiropas Savienība kā papildu saistības uzņemas disciplīnas, kas ietvertas dokumenta INF/SDR/1 II iedaļā, attiecībā uz visām šajā grafikā iekļautajām nozarēm, izņemot finanšu pakalpojumus.

                        Eiropas Savienība kā papildu saistības uzņemas disciplīnas, kas ietvertas dokumenta INF/SDR/1 III iedaļā attiecībā uz šajā grafikā iekļautajām finanšu pakalpojumu nozarēm.

                     (1)

                        Dalībnieki atzīst, ka var izstrādāt turpmākas disciplīnas saskaņā ar Vienošanās VI panta 4. punktu.

                     (2)

                        Attiecīgās procedūras ietver atbrīvojuma pieprasījumus saskaņā ar Marrākešas nolīguma IX panta 3. punkta b) apakšpunktu vai GATS XXI panta piemērošanu.

                     (3)

                        Kompetentajām iestādēm nav pienākuma pieprasījumu izskatīšanu sākt ārpus to oficiālā darba laika un darba dienām.

                     (4)

                        Kompetentās iestādes var pieprasīt, lai visa informācija tiktu iesniegta noteiktā formātā, lai uzskatītu, ka pieprasījums ir “pilnīgi gatavs apstrādei”.

                     (5)

                        “Rakstiski” var ietvert arī informēšanu elektroniski.

                     (6)

                        Kompetentās iestādes var šo prasību izpildīt, iepriekš rakstiski informējot pieprasījuma iesniedzēju, t. sk. ar pasākuma publikāciju, par to, ka atbildes nesniegšana konkrētā termiņā no pieprasījuma iesniegšanas dienas nozīmē pieprasījuma pieņemšanu vai pieprasījuma noraidīšanu.

                     (7)

                        Šādai “iespējai” nav nepieciešams, ka kompetentā iestāde pagarina termiņus.

                     (8)

                        Kompetentās iestādes var pieprasīt, lai šāda pieprasījuma saturs tiktu pārskatīts.

                     (9)

                        Kompetentās iestādes neatbild par kavēšanos, ko izraisījuši iemesli, kuri nav to kompetencē.

                     (10)

                        Maksa par atļauju neietver maksu par dabas resursu izmantošanu, izsoles maksu, maksu par konkursa rīkošanu vai citām nediskriminējošām koncesiju piešķiršanas metodēm vai obligātus maksājumus par universālā pakalpojuma sniegšanu.

                     (11)

                        Lielākai noteiktībai – šis noteikums neparedz īpašas administratīvas struktūras izveidi; tas attiecas uz lēmumu pieņemšanas procesu un lēmumu piemērošanu.

                     (12)

                        Šajās disciplīnās “publicē” nozīmē to, ka informāciju iekļauj oficiālā izdevumā, piemēram, oficiālā vēstnesī vai oficiālā tīmekļa vietnē. Dalībnieki tiek aicināti apvienot elektroniskās publikācijas vienotā portālā.

                     (13)

                        Šīs iedaļas 14.–17. punktā ir atzīts, ka dalībniekiem ir atšķirīgas sistēmas, kā apspriesties ar ieinteresētajām personām un citiem dalībniekiem par konkrētiem pasākumiem pirms to pieņemšanas un ka šīs iedaļas 14. punktā izklāstītās alternatīvas atspoguļo dažādas tiesību sistēmas.

                     (14)

                        Šis noteikums neskar tā dalībnieka galīgo lēmumu, kurš pieņem vai patur spēkā pasākumus, lai atļautu pakalpojumu sniegšanu.

                     (15)

                        Ar to jāsaprot, ka resursu ierobežojumi var būt viens no elementiem, lai noteiktu, vai mehānisms atbildēšanai uz pieprasījumiem ir piemērots.

                     (16)

                        Jēdziens “attiecīgās starptautiskās organizācijas” attiecas uz starptautiskajām institūcijām, kurās dalība ir atvērta atbilstošajām struktūrām vismaz no visiem PTO dalībniekiem.

                     (17)

                        Šādi kritēriji cita starpā var ietvert kompetenci un spēju sniegt pakalpojumu, tostarp to darīt tādā veidā, kas atbilst dalībnieka regulatīvajām prasībām, piemēram, veselības un vides jomā. Kompetentās iestādes var novērtēt katra kritērija nozīmi.

                     (18)

                        Šajā noteikumā par diskrimināciju neuzskata ne atšķirīgu attieksmi, kas ir saprātīga un objektīva un kuras mērķis ir sasniegt likumīgu mērķi, ne arī tādu pagaidu īpašu pasākumu pieņemšanu, kuru mērķis ir paātrināt de facto vīriešu un sieviešu līdztiesību.

                     (19)

                        Kompetentajām iestādēm nav pienākuma pieprasījumu izskatīšanu sākt ārpus to oficiālā darba laika un darba dienām.

                     (20)

                        Kompetentās iestādes var pieprasīt, lai visa informācija tiktu iesniegta noteiktā formātā, lai uzskatītu, ka pieprasījums ir “pilnīgi gatavs apstrādei”.

                     (21)

                        “Rakstiski” var ietvert arī informēšanu elektroniski.

                     (22)

                        Kompetentās iestādes var šo prasību izpildīt, iepriekš rakstiski informējot pieprasījuma iesniedzēju, t. sk. ar pasākuma publikāciju, par to, ka atbildes nesniegšana konkrētā termiņā no pieprasījuma iesniegšanas dienas nozīmē pieprasījuma pieņemšanu vai pieprasījuma noraidīšanu.

                     (23)

                        Šādai “iespējai” nav nepieciešams, ka kompetentā iestāde pagarina termiņus.

                     (24)

                        Kompetentās iestādes var pieprasīt, lai šāda pieprasījuma saturs tiktu pārskatīts.

                     (25)

                        Kompetentās iestādes neatbild par kavēšanos, ko izraisījuši iemesli, kuri nav to kompetencē.

                     (26)

                        Maksa par atļauju neietver maksu par dabas resursu izmantošanu, izsoles maksu, maksu par konkursa rīkošanu vai citām nediskriminējošām koncesiju piešķiršanas metodēm vai obligātus maksājumus par universālā pakalpojuma sniegšanu.

                     (27)

                        Lielākai noteiktībai – šis noteikums neparedz īpašas administratīvas struktūras izveidi; tas attiecas uz lēmumu pieņemšanas procesu un lēmumu piemērošanu.

                     (28)

                        Šajās disciplīnās “publicē” nozīmē to, ka informāciju iekļauj oficiālā izdevumā, piemēram, oficiālā vēstnesī vai oficiālā tīmekļa vietnē. Dalībnieki tiek aicināti apvienot elektroniskās publikācijas vienotā portālā.

                     (29)

                        Šīs iedaļas 12.–15. punktā ir atzīts, ka dalībniekiem ir atšķirīgas sistēmas, kā apspriesties ar ieinteresētajām personām un citiem dalībniekiem par konkrētiem pasākumiem pirms to pieņemšanas, un ka šīs iedaļas 12. punktā izklāstītās alternatīvas atspoguļo dažādas tiesību sistēmas.

                     (30)

                        Šis noteikums neskar tā dalībnieka galīgo lēmumu, kurš pieņem vai patur spēkā pasākumus, lai atļautu pakalpojumu sniegšanu.

                     (31)

                        Tiek saprasts, ka resursu ierobežojumi var būt viens no elementiem, lai noteiktu, vai mehānisms atbildēšanai uz pieprasījumiem ir piemērots.

                     (32)

                        Šādi kritēriji cita starpā var ietvert kompetenci un spēju sniegt pakalpojumu, tostarp to darīt tādā veidā, kas atbilst dalībnieka regulatīvajām prasībām. Kompetentās iestādes var novērtēt katra kritērija nozīmi.

                     (33)

                        Šajā noteikumā par diskrimināciju neuzskata ne atšķirīgu attieksmi, kas ir saprātīga un objektīva un kuras mērķis ir sasniegt likumīgu mērķi, ne arī tādu pagaidu īpašu pasākumu pieņemšanu, kuru mērķis ir paātrināt de facto vīriešu un sieviešu līdztiesību.

                     (34)
                  *
                        Šīs pārstrādāšanas mērķis ir specifisko saistību grafiku sarakstā iekļaut Salvadoru.


               EIROPAS KOMISIJA
            Briselē, 17.6.2022
            COM(2022) 307 final
            2022/0199(NLE)

            Priekšlikums
            PADOMES LĒMUMS
            par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Ukrainu par kravu autopārvadājumiem

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

               Krievijas vestais agresijas karš pret Ukrainu ārkārtīgi sarežģī kravu ievešanu no Ukrainas. Krievijas militārie spēki ir bloķējuši vai iznīcinājuši nozīmīgus transporta ceļus, kas nodrošināja kravu pārvadājumus pa Melno jūru, un Ukrainas gaisa telpa ir slēgta civilajai satiksmei. Dzelzceļa tīkls pašlaik atvēlēts pirmkārt pasažieru un bēgļu pārvadāšanai, un to joprojām ļoti apdraud Krievijas veiktā bombardēšana.

               Kravu autopārvadājumus starp Eiropas Savienību un Ukrainu patlaban reglamentē divi galvenie mehānismi, proti, divpusējie transporta nolīgumi starp dalībvalstīm un Ukrainu un atļaujas, kas Starptautiskajā Transporta forumā piešķirtas saskaņā ar Eiropas Transporta ministru konferences (ETMT) daudzpusējo kvotu sistēmu. Abi šie mehānismi nosaka kvotu režīmu, kas abu pušu pārvadātājiem piemērojams attiecībā uz tranzītu un divpusējo tirdzniecību.

               Autotransports tiek uzskatīts par vienu no galvenajām alternatīvām, kas Ukrainai ļautu eksportēt savus produktus, to vidū graudus. Tas atbalstītu Ukrainas ekonomiku, bet būtu būtiski svarīgs arī citām ekonomikām, jo tādu Ukrainas produktu kā, piemēram, graudu, degvielas, pārtikas produktu un citu preču eksports kļūst aizvien vajadzīgāks, ņemot vērā augošās bažas par pasaules nodrošinātību ar pārtiku. Tajā pašā laikā autopārvadājumu skaita pieaugums salīdzinājumā ar parastajiem apstākļiem, visticamāk, pārsniegtu kvotas, kas noteiktas dalībvalstu un Ukrainas divpusējos nolīgumos un Starptautiskajā Transporta forumā piešķirtas ar ETMK starpniecību.

               Tādējādi šis Eiropas Savienības un Ukrainas nolīgums par autotransportu aizstātu spēkā esošos divpusējos transporta nolīgumus starp dalībvalstīm un Ukrainu un operatoriem atvieglotu autopārvadājumu alternatīvas izmantošanu, jo divpusējie pārvadājumi un tranzīts pušu starpā tiktu liberalizēts.

               Turklāt Krievijas vestais agresijas karš pret Ukrainu daudziem Ukrainas autovadītājiem ir atņēmis iespēju ievērot administratīvās procedūras, kas saistītas ar vadītāja dokumentiem, piemēram, starptautisko transportlīdzekļu vadīšanas atļauju pieteikumiem vai jaunu dokumentu izdošanu nozaudēto vai nozagto dokumentu vietā. Šis nolīgums pusēm ļaus šādus jautājumus risināt ārkārtas apstākļos. Tāpēc ir svarīgi noteikt īpašus pasākumus, kuri atbrīvo vadītājus no prasības uzrādīt starptautisku transportlīdzekļa vadīšanas atļauju, atzīst Ukrainas pieņemtos lēmumus par transportlīdzekļa vadītāja dokumentu administratīvā derīguma termiņa pagarināšanu un atvieglo informācijas apmaiņu, ko pušu kompetentās iestādes veic, lai apkarotu krāpšanu un transportlīdzekļa vadītāja dokumentu viltošanu.

               Līdz ar to ir lietderīgi parakstīt nolīgumu, ar kuru kravu autopārvadājumus starp Eiropas Savienību un Ukrainu liberalizē saistībā ar divpusējiem pārvadājumiem un tranzītu un kurā ir īpašas klauzulas par transportlīdzekļu vadītāju apliecībām. Šis nolīgums būtu jāslēdz uz ierobežotu laiku, taču ar iespēju to pagarināt.

               •Saskanība ar pašreizējiem noteikumiem konkrētajā politikas jomā

               Nolīgums bija paredzēts arī rīcības plānā par ES un Ukrainas solidaritātes joslām
                  1
               , kura mērķis ir atvieglot Ukrainas lauksaimniecības produktu eksportu un divpusējo tirdzniecību ar ES. Minētajā rīcības plānā pausta Eiropas Savienības apņemšanās atbalstīt Ukrainas ekonomiku un tās atveseļošanu un palīdzēt stabilizēt pasaules pārtikas tirgus un uzlabot globālo nodrošinātību ar pārtiku.

               •Saskanība ar citām Savienības politikas jomām

                  Šis nolīgums atbilst pašreizējai ES politikai ārējās attiecībās ar Ukrainu. Ukrainas valdība ir lūgusi noslēgt šādu nolīgumu kā steidzamu pasākumu.

                  Nolīgums ar Ukrainu par kravu autopārvadājumiem būtu saskanīgs arī ar 2014. gada 27. jūnijā parakstīto asociācijas nolīgumu starp Eiropas Savienību un Ukrainu
                     2
                  , jo tā 136. pantā paredzēta iespēja nākotnē noslēgt īpašus autotransporta nolīgumus, kuru mērķis ir starp pusēm nodrošināt koordinētu transporta attīstību un pakāpenisku liberalizāciju.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

                  Līguma par Eiropas Savienības darbību (LESD) 91. pants, lasīts saistībā ar 218. panta 5. punktu.

               •Subsidiaritāte (neekskluzīvas kompetences gadījumā)

                   Neattiecas.

               •Proporcionalitāte

                  Nolīgums ir visiedarbīgākais instruments, ar kuru var paplašināt ES un Ukrainas attiecības autotransporta jomā, jo ar to atceļ pastāvošos ierobežojumus, kas noteikti ar kvotām un atļauju sistēmām.

                  Šis nolīgums salīdzinājumā ar pašreizējo situāciju neradīs papildu administratīvo vai finansiālo slogu ne dalībvalstu iestādēm, ne nozarei. Gluži pretēji, tas samazinās administratīvo slogu kā nozarei, tā dalībvalstīm. Konkrētāk, tas novērsīs vajadzību ES pārvadātājiem saņemt pārvadājumu atļaujas norādītajām pārvadājumu tiesību kategorijām (tranzīta tiesības un divpusējās tiesības) un tādējādi samazinās administratīvo slogu ES transporta nozarē un –attiecībā uz administratīvajām formalitātēm, kas saistītas ar šādu atļauju izdošanu un drukāšanu, – arī dalībvalstu iestāžu administratīvo slogu.

               •Juridiskā instrumenta izvēle

                  Starptautisks nolīgums.

               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  Neattiecas.

               •Ekspertu atzinumu pieprasīšana un izmantošana

                  Neattiecas.

               •Ietekmes novērtējums

                  Neattiecas.

               •Normatīvā atbilstība un vienkāršošana

                  Neattiecas.

               •Pamattiesības

                  Neattiecas.

               4.IETEKME UZ BUDŽETU

                  Priekšlikums Savienības budžetu neietekmē.

               5.CITI ELEMENTI

               •Īstenošanas plāni un uzraudzīšanas, izvērtēšanas un ziņošanas kārtība

                  Nolīguma 6. un 7. pantā ir ietverts pārskatīšanas mehānisms, kas paredzēts, lai novērtētu nolīguma atjaunošanas nepieciešamību un jaunā laikposma ilgumu. Tālab 6. panta 2. punktā un 7. panta 2. punktā noteikts, ka ne vēlāk kā trīs mēnešus pirms nolīguma termiņa beigām jāsasauc Apvienotā komiteja.

               •Skaidrojošie dokumenti (direktīvām)

                  Neattiecas.

               •Detalizēts konkrētu priekšlikuma noteikumu skaidrojums

               1. pants atļauj nolīgumu Eiropas Savienības vārdā parakstīt ar nosacījumu, ka vēlāk tas tiks noslēgts.

               2. pants prasa Padomes Ģenerālsekretariātam sagatavot Komisijas norādītai personai vai personām paredzētu instrumentu, kurš pilnvaro nolīgumu parakstīt ar nosacījumu, ka vēlāk tas tiks noslēgts.

               3. pants paredz nolīgumu provizoriski piemērot saskaņā ar tā 13. pantu.

                  4. pants nosaka ierosinātā lēmuma stāšanos spēkā.

               2022/0199 (NLE)

               Priekšlikums

               PADOMES LĒMUMS

               par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Ukrainu par kravu autopārvadājumiem

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 91. pantu, lasītu saistībā ar 218. panta 5. punktu,

               ņemot vērā Eiropas Komisijas priekšlikumu,

               tā kā:

               (1)2022. gada 2. jūnijā Padome atļāva sākt sarunas ar Ukrainu par Nolīgumu starp Eiropas Savienību un Ukrainu par kravu autopārvadājumiem (“nolīgums”).

               (2)Sarunas sekmīgi noslēdzās 2022. gada 14. jūnijā.

               (3)Ņemot vērā nozīmīgos Ukrainas transporta nozares iztraucējumus, ko radījis Krievijas vestais agresijas karš, ir jāatrod alternatīvi maršruti, pa kuriem Ukraina varētu eksportēt savus graudu krājumus, degvielu, pārtikas produktus un citas relevantas preces.

               (4)Eiropas Transporta ministru konferences (ETMK) daudzpusējās kvotu sistēmas atļaujas un pastāvošie dalībvalstu un Ukrainas divpusējie nolīgumi Ukrainas kravu autopārvadājumu operatoriem nedod iespēju pietiekami elastīgā veidā izvērst un plānot ar Eiropas Savienību saistītas pārvadājumu un tranzīta operācijas, tāpēc ir ārkārtīgi svarīgi liberalizēt kravu autopārvadājumus divpusēju pārvadājumu, kā arī tranzīta vajadzībām.

               (5)Krievijas vestais agresijas karš pret Ukrainu daudziem Ukrainas autovadītājiem ir atņēmis iespēju ievērot administratīvās procedūras, kas saistītas ar vadītāja dokumentiem, piemēram, starptautisko transportlīdzekļu vadīšanas atļauju pieteikumiem vai jaunu dokumentu izdošanu nozaudēto vai nozagto dokumentu vietā. Tāpēc ir svarīgi šajos ārkārtas apstākļos noteikt īpašus pasākumus, kuri atbrīvo vadītājus no prasības uzrādīt starptautisku transportlīdzekļa vadīšanas atļauju, atzīst Ukrainas pieņemtos lēmumus par transportlīdzekļa vadītāja dokumentu administratīvā derīguma termiņa pagarināšanu un atvieglo informācijas apmaiņu, ko pušu kompetentās iestādes veic, lai apkarotu krāpšanu un transportlīdzekļa vadītāja dokumentu viltošanu.

               (6)Tāpēc šis noteiktam laikposmam paredzētais nolīgums, kuru iespējams pagarināt, būtu Eiropas Savienības vārdā steidzami jāparaksta ar nosacījumu, ka vēlāk tas tiks noslēgts.

               (7)Lai iespējami drīz sāktu izmantot nolīguma priekšrocības attiecībā uz kravu pārvadājumiem un varētu eksportēt Ukrainas produktus, jo īpaši graudus, nolīgums būtu jāpiemēro provizoriski saskaņā ar tā 13. pantu,

               IR PIEŅĒMUSI ŠO LĒMUMU.

               1. pants

               Ar šo Eiropas Savienības vārdā tiek apstiprināta Nolīguma starp Eiropas Savienību un Ukrainu par kravu autopārvadājumiem parakstīšana ar nosacījumu, ka minētais nolīgums vēlāk tiks noslēgts.

               Nolīguma teksts ir pievienots šā lēmuma 1. pielikumā.

               2. pants

               Padomes Ģenerālsekretariāts sagatavo pilnvaru instrumentu, ar ko Komisijas norādīto personu vai personas pilnvaro nolīgumu parakstīt ar nosacījumu, ka vēlāk tas tiks noslēgts.

               3. pants

               Nolīgumu no tā parakstīšanas līdz spēkā stāšanās dienai piemēro provizoriski saskaņā ar tā 13. pantu.

               4. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā –

                     priekšsēdētājs

                     (1)

                        COM(2022) 217 final.

                     (2)

                        Asociācijas nolīgums starp Eiropas Savienību un tās dalībvalstīm, no vienas puses, un Ukrainu, no otras puses (OV L 161, 29.5.2014., 3. lpp.).

    ---documentbreak---

               EIROPAS KOMISIJA
            Briselē, 17.6.2022
            COM(2022) 307 final

            PIELIKUMS
            dokumentam
            Padomes Lēmums
            par Eiropas Savienības un Ukrainas Nolīguma par kravu autopārvadājumiem parakstīšanu Eiropas Savienības vārdā un provizorisku piemērošanu

               PIELIKUMS

               EIROPAS SAVIENĪBAS
               UN UKRAINAS
                  NOLĪGUMS
                  PAR KRAVU AUTOPĀRVADĀJUMIEM

               EIROPAS SAVIENĪBA, tālāk arī “Savienība”,

               no vienas puses,

               un

               UKRAINA,

               no otras puses,

               tālāk katra atsevišķi – “Puse”, kopā – “Puses”,

               1.APZINOTIES nozīmīgos pārrāvumus, kurus Ukrainas transporta nozare piedzīvo pēc Krievijas agresīvā kara sākšanas pret Ukrainu;

               2.ATZĪSTOT tradicionālo transporta maršrutu nepieejamību reģionā un steidzamo vajadzību nodrošināt piegādes ķēdes un pārtikas nodrošinājumu, izmantojot alternatīvus maršrutus pa autoceļiem, it īpaši labības, degvielas, pārtikas produktu un citu preču transportēšanai no Ukrainas uz Savienību;

               3.VĒLĒDAMĀS atbalstīt Ukrainas sabiedrību un ekonomiku, ļaujot Savienības un Ukrainas kravu autopārvadātājiem veikt kravu pārvadājumus uz Savienību un caur Ukrainas teritoriju un vajadzības gadījumā pretējā virzienā;

               4.ATZĪMĒJOT, ka pastāvošā sistēma, kas balstās uz ierobežotu skaitu atļauju no dalībvalstīm, neļauj Ukrainas kravu autopārvadātājiem pietiekami elastīgi paplašināt darbību caur Savienību un ar Savienību;

               5.APŅĒMUŠĀS nodrošināt, ka kravu autopārvadājumu tirgus piekļuves nosacījumi starp Pusēm, kas pašlaik ir pieejami kādā no Pusēm iedibinātajiem autopārvadātājiem, nekādā gadījumā nekļūst stingrāki kā pastāvošajā situācijā;

               6.APŅĒMUŠĀS palīdzēt Ukrainas ekonomikai, liberalizējot tranzītu un divpusējos starptautiskos pārvadājumus starp Savienību un Ukrainu, lai nodrošinātu nepieciešamos preču pārvadājumus un piešķirtu abām Pusēm vienādas savstarpējās tiesības veikt tranzīta un divpusējus starptautiskus pārvadājumus starp šīm teritorijām;

               7.ATZĪMĒJOT, ka Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (turpmāk “Asociācijas nolīgums”), 136. pants paredz koordinētu un pakāpenisku transporta liberalizāciju starp Pusēm un nosaka, ka attiecīgi nosacījumi risināmi īpašos autotransporta nolīgumos;

               8.VĒLĒDAMĀS šā nolīguma noteikumus pakļaut ES un Ukrainas Asociācijas nolīguma nodaļai par strīdu izšķiršanu;

               9.VĒLĒDAMĀS atbalstīt Ukrainas transportlīdzekļu vadītājus un atvieglot viņu prasmju un zināšanu izmantošanu, radot apstākļus, kuros viņi var turpināt izmantot savas esošās Ukrainas vadītāja apliecības un arodprasmju sertifikātus;

               10.ATZĪSTOT, ka nav iespējams paredzēt Krievijas agresīvā kara iespaidu uz Ukrainas transporta nozari un infrastruktūru, kas skar arī Ukrainas transportuzņēmumus, un ka šā iemesla dēļ Pusēm ne vēlāk kā trīs mēnešus pirms nolīguma termiņa beigām jākonsultējas Apvienotajā komitejā, novērtējot vajadzību to pagarināt;

               11.APZINOTIES, ka Eiropas Nolīgums par transportlīdzekļu apkalpju darbu starptautiskos autopārvadājumos (AETR) nodrošinās, ka pārvadājumos saskaņā ar šo nolīgumu tiks respektēti transportlīdzekļu vadītāju darba apstākļi, godīga konkurence un autosatiksmes nepakļaušana briesmām,

               IR VIENOJUŠĀS ŠĀDI.

               1. pants
               Mērķi

               (1)Šā nolīguma mērķis ir pagaidu kārtā atvieglot kravu autopārvadājumus starp Eiropas Savienības teritoriju un Ukrainu un caur to, piešķirot papildu tranzīta un kravu pārvadājumu tiesības starp Pusēm pārvadātājiem, kas iedibināti kādā no Pusēm, ņemot vērā Krievijas agresīvā kara Ukrainā iespaidu un ievērojamos pārrāvumus, ko tas izraisa visos valsts transporta veidos.

               (2)Šis nolīgums aptver arī pasākumus, kas atvieglo transportlīdzekļa vadītāja dokumentu atzīšanu.

               (3)Šis nolīgums nav uztverams kā tāds, kas tirgus piekļuves nosacījumus starptautiskajiem autotransporta pakalpojumiem starp Pusēm mazina vai citādi padara stingrākus salīdzinājumā ar situāciju dienā pirms šā nolīguma stāšanās spēkā.

               2. pants

               Piemērošanas joma

               (1)Šo nolīgumu piemēro tranzītam un starptautiskiem komerciāliem kravu autopārvadājumiem starp Pusēm, un tas neskar Starptautiskā transporta foruma Eiropas Transporta ministru konferences daudzpusējās kvotu sistēmas noteikumu piemērošanu. Šā nolīguma piemērošanas jomā nav kravu autopārvadājumi Eiropas Savienības dalībvalstī vai starp Eiropas Savienības dalībvalstīm. Šis nolīgums neaptver tranzītu caur otras Puses teritoriju preču pārvadājumos starp trešām valstīm.

               (2)Šajā nolīgumā arī izklāstīti daži īpaši noteikumi par transportlīdzekļa vadītāja dokumentiem.

               3. pants

               Definīcijas

               Šajā nolīgumā piemēro šādas definīcijas:

               (1)“iedibinājuma Puse” ir Puse, kurā kravu autopārvadātājs ir iedibināts;

               (2)“kravu autopārvadātājs” ir fiziska vai juridiska persona, kas nodarbojas ar kravu komercpārvadājumiem, kas ir iedibināta kādā no Pusēm saskaņā ar tās tiesību aktiem un kam minētā Puse ir atļāvusi veikt starptautiskus kravu komercpārvadājumus ar mehāniskiem transportlīdzekļiem vai transportlīdzekļu apvienojumiem;

               (3)“transportlīdzeklis” ir vienā no Pusēm reģistrēts mehānisks transportlīdzeklis vai transportlīdzekļu sakabinājums, kurā vismaz motorizētais transportlīdzeklis ir reģistrēts vienā no Pusēm, kas tiek izmantots tikai kravu pārvadāšanai;

               (4)“tranzīts” ir otrā Pusē iedibināta kravu autopārvadātāja transportlīdzekļu kustība kādas Puses teritorijā bez kravu iekraušanas vai izkraušanas;

               (5)“divpusējs starptautisks pārvadājums” ir braucieni ar kravu transportlīdzeklī no iedibinājuma Puses teritorijas uz otras Puses teritoriju un otrādi, braucot vai nebraucot tranzītā caur trešās valsts teritoriju;

               (6)“vadītāja dokumenti” ir iekšzemes vadīšanas atļauja, piemēram, vadītāja apliecība, kas apliecina nosacījumus, ar kuriem transportlīdzekļa vadītājam ir atļauts vadīt transportlīdzekli saskaņā ar tās Puses tiesību aktiem, kura izdod dokumentu, vai arodprasmes apliecība, vadītāja kvalifikācijas karte vai cits oficiāls dokuments, kas apliecina, ka tā turētājam ir attiecīgā kvalifikācija un sagatavotība, kas saskaņā ar dokumenta izdevējas Puses tiesību normām vajadzīga, lai veiktu transportlīdzekļa vadīšanu ar noteikumiem, kas līdzīgi Direktīvas 2003/59/EK
                  1
                1. pantā izklāstītajiem.

                  4. pants

                  Piekļuve autotransporta pakalpojumiem

               Kravu autopārvadātājiem ir tiesības veikt šādus kravu autopārvadājumus:

               (a)transportlīdzekļa braucienus ar kravu, kuru sākumpunkts un beigupunkts ir divu dažādu Pušu teritorijā, šķērsojot vai nešķērsojot trešas valsts teritoriju tranzītā;

               (b)transportlīdzekļa braucienus ar kravu no vienas iedibinājuma Puses teritorijas uz tās pašas Puses teritoriju tranzītā caur otras Puses teritoriju;

               (c)transportlīdzekļa braucienus ar kravu uz iedibinājuma Puses teritoriju vai no tās uz trešu valsti tranzītā caur otras Puses teritoriju;

               (d)transportlīdzekļa braucienus bez kravas, kas saistīti ar a), b) un c) apakšpunktā norādītajiem braucieniem.

                  5. pants

                  Transportlīdzekļa vadītāja dokumenti

               (1)Šā nolīguma darbības jomā un visā tā darbības laikā katra Puse atbrīvo otras Puses izdoto vadītāja apliecību turētājus no prasības, lai viņiem būtu starptautiska vadītāja apliecība, kas definēta 1949. gadā Ženēvā un 1968. gadā Vīnē parakstītajās konvencijās par ceļu satiksmi.

               (2)Ukraina informē Eiropas Savienību un tās dalībvalstis par pasākumiem, kas veikti pēc 2022. gada 23. februāra, lai pagarinātu tās izdoto vadītāja dokumentu administratīvo derīgumu.

               (3)Puses sadarbojas, lai novērstu un apkarotu krāpšanu un vadītāja dokumentu viltošanu. Šim nolūkam, neskarot attiecīgos noteikumus par persondatu aizsardzību, Ukrainas kompetentās iestādes sniedz attiecīgo informāciju Eiropas Savienības un tās dalībvalstu kompetentajām iestādēm, izmantojot tīmekļa portālu, ko pārvalda Ukrainas kompetentās iestādes, vai izgūstot datus no elektroniskajām vadītāja apliecībām, ko Ukraina izdevusi saskaņā ar saviem tiesību aktiem.

               Ja Eiropas Savienības un tās dalībvalstu kompetentās iestādes nespēj ar atbilstīgiem elektroniskiem līdzekļiem piekļūt attiecīgajai informācijai, Ukrainas kompetentās iestādes attiecīgo informāciju Eiropas Savienības un tās dalībvalstu kompetentajām iestādēm sniedz ar citiem piemērīgiem līdzekļiem.

               6. pants

               Piemērošanas laiks

               (1)Šo nolīgumu piemēro līdz 2023. gada 30. jūnijam.

               (2)Ne vēlāk kā trīs mēnešus pirms nolīguma termiņa beigām Puses apspriežas, lai noteiktu, vai tas pagarināms. Šim nolūkam Puses atbilstoši 7. panta 2. punktam apspriežas Apvienotajā komitejā.

               7. pants

               Apvienotā komiteja

               (1)Ar šo tiek izveidota Apvienotā komiteja. Tā uzrauga un novēro šā nolīguma piemērošanu un īstenošanu un regulāri pārskata šā nolīguma darbību, ņemot vērā tā mērķus.

               (2)Apvienoto komiteju sasauc pēc viena no līdzpriekšsēdētājiem pieprasījuma. To sasauc arī ne vēlāk kā trīs mēnešus pirms nolīguma termiņa beigām, lai saskaņā ar 6. panta 2. punktu novērtētu un lemtu par vajadzību turpināt šā nolīguma darbību. Apvienotā komiteja saskaņā ar šā panta 5. punktu pieņem lēmumu par darbības turpināšanu, attiecīgā gadījumā – par tās ilgumu.

               (3)Apvienotā komiteja sastāv no Pušu pārstāvjiem. Apvienotās komitejas sanāksmēs kā novērotāji drīkst piedalīties Eiropas Savienības dalībvalstu pārstāvji.

               (4)Apvienoto komiteju pārmaiņus vada Savienības un Ukrainas pārstāvis.

               (5)Apvienotā komiteja lēmumus pieņem ar Pušu konsensu. Lēmumi ir saistoši Pusēm, un tās veic to īstenošanai nepieciešamos pasākumus.

               (6)Apvienotā komiteja pieņem savu reglamentu.

               8. pants

               Strīdu izšķiršana
                  2

               Ja starp Pusēm rodas domstarpības par šā nolīguma interpretāciju un piemērošanu, pēc analoģijas piemēro Asociācijas nolīguma IV sadaļas 14. nodaļas noteikumus.

               9. pants

               Pienākumu izpilde

               (1)Katra Puse pilnīgi atbild par visu šā nolīguma noteikumu ievērošanu.

               (2)Katra Puse nodrošina, ka tiek veikti visi vajadzīgie pasākumi, lai īstenotu šā nolīguma noteikumus, ieskaitot to ievērošanu visos pārvaldes līmeņos, kā arī personu lokā, kas īsteno deleģētas pārvaldes pilnvaras. Katra Puse pēc labas ticības nodrošina šajā nolīgumā noteikto mērķu sasniegšanu.

               (3)Šis nolīgums ir nolīgums Asociācijas nolīguma 479. panta 5. punkta nozīmē. Puse var veikt pienācīgus pasākumus, kas attiecas uz šo nolīgumu, ja sevišķi smagi un būtiski ir pārkāpti kādi no pienākumiem, kas Asociācijas nolīguma 2. pantā aprakstīti kā būtiskie elementi, un tas apdraud starptautisko mieru un drošība un tādēļ prasa tūlītēju reaģēšanu. Tādus pienācīgus pasākumus veic saskaņā ar Asociācijas nolīguma 478. pantu.

               10. pants

               Aizsargpasākumi

               (1)Katra Puse var noteikt pienācīgus aizsargpasākumus, ja uzskata, ka pārvadājumi, ko veic otras Puses kravu autopārvadātāji, rada briesmas autosatiksmes drošībai. Aizsarpasākumos pilnībā respektē starptautiskās tiesības, tie ir samērīgi un piemērošanas jomas un ilguma ziņā nepārsniedz to, kas ir stingri nepieciešams, lai izlabotu stāvokli vai saglabātu šā nolīguma līdzsvaru. Priekšroka ir pasākumiem, kuri vismazāk traucē šā nolīguma darbību.

               (2)Pirms konsultēšanās attiecīgā Puse paziņo otrai Pusei par veiktajiem pasākumiem un sniedz visu attiecīgo informāciju.

               (3)Puses nekavējoties sāk konsultācijas Apvienotajā komitejā, lai rastu abpusēji pieņemamu risinājumu.

               (4)Darbību, kas tiek veikta saskaņā ar šā panta noteikumiem, aptur, tiklīdz vainīgā Puse atkal pilda šā nolīguma noteikumus vai briesmas autosatiksmes drošībai izbeigušās.

               11. pants

               Teritoriālā piemērošanas joma

               Šo nolīgumu piemēro, no vienas puses, Līguma par Eiropas Savienību un Līguma par Eiropas Savienības darbību piemērošanas teritorijā un ar minētajos Līgumos paredzētajiem nosacījumiem, un, no otras puses, Ukrainas teritorijā starptautiski atzītajās robežās.

               Tā piemērošana tiek apturēta apgabalos, kurus Ukrainas valdība faktiski nepārvalda.

               12. pants

               Nolīguma izbeigšana

               (1)Katra Puse jebkurā brīdī pa diplomātiskiem kanāliem var rakstiski darīt zināmu otrai Pusei lēmumu izbeigt šā nolīguma darbību. Nolīgumu izbeidz divas nedēļas pēc tāda paziņojuma, ja paziņotāja Puse nav norādījusi vēlāku paziņojuma spēkā stāšanās datumu. Otrā gadījumā datums nav vēlāk kā divus mēnešus pēc paziņošanas dienas.

               (2)Autotransporta uzņēmumam, kuru transportlīdzeklis pēc šā nolīguma termiņa beigām atrodas otras Puses teritorijā, ir atļauts tranzītā šķērsot minētās Puses teritoriju, lai atgrieztos iedibinājuma Puses teritorijā.

               (3)Lielākai noteiktībai, 1. punktā minētais paziņošanas datums ir diena, kad paziņojums tiek piegādāts otrai Pusei.

               (4)Šā nolīguma piemērošanas termiņa beigas saskaņā ar 6. pantu vai izbeigšana saskaņā ar šā panta 1. punktu neierobežo nosacījumus piekļuvei autotransporta pakalpojumu tirgum starp Pusēm salīdzinājumā ar situāciju dienā pirms šā nolīguma stāšanās spēkā. Tādējādi, ja starp Pusēm nav noslēgts sekojošs nolīgums, no šā nolīguma termiņa beigām vai izbeigšanas dienas atkal ir piemērojamas tirgus piekļuves tiesības, kas noteiktas divpusējos nolīgumos, kuri minētajā dienā pastāv starp Eiropas Savienības dalībvalstīm un Ukrainu.

               13. pants

               Stāšanās spēkā un provizoriska piemērošana

               (1)Šo nolīgumu Puses ratificē vai apstiprina saskaņā ar savām attiecīgām procedūrām. Šis nolīgums stājas spēkā dienā, kad Puses ir viena otrai paziņojušas, ka ir pabeigtas to attiecīgās šim mērķim nepieciešamās piemērojamās iekšējās juridiskās procedūras.

               (2)Neatkarīgi no 1. punkta Savienība un Ukraina vienojas šo nolīgumu provizoriski piemērot no parakstīšanas dienas.

               (3)Šā nolīguma attiecīgo noteikumu piemērošanā atsauci tādos noteikumos uz “šā nolīguma spēkā stāšanās dienu” saprot kā “dienu, no kuras šo nolīgumu piemēro provizoriski” saskaņā ar šā panta 2. punktu.

               Sagatavots angļu, bulgāru, čehu, dāņu, franču, grieķu, holandiešu, horvātu, igauņu, īru, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un ukraiņu valodā, un visi teksti ir vienādi autentiski.

               TO APLIECINOT, attiecīgi pilnvarotie ir parakstījuši šo nolīgumu.

               Lionā, .. gada .. .

                  Eiropas Savienības vārdā –

                  Ukrainas vārdā –

                     (1)

                        Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (ESOV L 226, 10.9.2003., 4. lpp.).

                     (2)

                        Lai nebūtu nekādu šaubu, ne šo pantu, ne nolīgumu neuzskata par tādu, kas piešķir tiesības vai uzliek pienākumus, uz kuriem var tieši atsaukties Pušu iekšzemes tiesās.